  Майя Бывальцева Ижкарын вордскем Сергей Большаков, дуннелэн бронза призёрез, уянъя Евразилэн кубокезлэн люкетаз пыриськоз, со 13-тӥ гудырикошконэ Воткаын ортчоз, иворто радъясьёсыз. Будапештын дуннелэн чемпионатэз бере кӧня ке шутэтскыса, мон выль сезонлы дасяськыны кутскисько. Нырысетӥ старт луоз Воткаын Евразилэн кубокезлэн люкетаз 3 иськем. Туж умой, Удмуртия усьтэм ву вылын ӵошатсконъёс борды итӥськиз шуыса, уянэз яратӥсьёс понна со зэмос приключение луоз Сергей БольшаковКылемаз дуннелэн чемпионатаз усьтэм ву вылын 25 иськемын Сергей Большаков тямысэтӥ инты басьтӥз. Нош инвожое Россилэн чемпионатаз вормиз. 300 метре, 1,5 но 3 иськемын ӵошатсконъёс Воткаысь тыметын 12 часын кутскозы. Отчы 130-лэсь трос спортсменъёс пыриськозы, соос пӧлын нимо-дано уясьёс — Олимпиадаосы пыриськисьёс, Европалэн но Россилэн первенствоосазы вормисьёс, озьы ик элькунысь спортъя нылпи школаосы ветлӥсьёс. Со нуналэ ик Воткаын Titan огъяросси ӵошатсконъёс ортчозы. Отчы Удмуртиысь, Самара но Свердловск улосвылъёсысь, Москваысь, Подмосковьеысь но мукет улосъёсысь 30-лэсь трос командаос но 100 спортсменъёс пыриськозы. «Удмуртия — спортлэн интывылэз» ӵектос улсын ужрадэз Удмуртилэн тӧроезлэсь ужзэ огдырлы быдэсъясьлэн Александр Бречаловлэн но элькунысь Спортъя министерстволэн юрттэменызы радъязы. Тегъёс: Спорт Удмуртия Вотка уян  